Munisipale amptenaar sterf toe trok oor hom ryDie vragmotor waarmee die man oor Smit gery het (Foto: SAPD) ’n Wetstoepassingsbeampte van die Polokwane-munisipaliteit in Limpopo wat sowat twee weke gelede op die munisipaliteit se perseel in Ladanna deur ’n munisipale werker omgery is, het Dinsdagoggend in die hospitaal aan sy beserings beswyk. Die polisie ondersoek nou ’n saak van moord. Brig. Motlafela Mojapelo, polisiewoordvoerder, sê die oorlede beampte is as die 36-jarige Rassie Smit geïdentifiseer. Hy is nie 55 jaar oud nie, soos aanvanklik deur die polisie aangedui. Maroela Media het vroeër berig Walter Madubanya het homself op 7 Augustus glo eers in ’n vragmotor van die munisipaliteit toegesluit voordat hy glo berserk geraak en oor Smit gery het. Hy het ook talle motors in die proses beskadig. Die man was glo in besit van ’n gevaarlike wapen en het almal gedreig wat naby hom gekom het. Een van die voertuie wat beskadig is (Foto: SAPD) Van sy kollegas het probeer vasstel wat aan die gang is toe hy glo met die vragmotor begin ry het. Dit is toe dat hy Smit omgery het. Hy het verskeie kere teen hom vas en oor hom gery en Smit is ernstig beseer. Mojapelo sê die motief vir die voorval is nog nie bekend nie. ’n Saak van poging tot moord is aanvanklik teen Madubanya aanhangig gemaak. Volgens Mojapelo is die aanklag nou na moord verander. Madubanya se hofsaak is tot 4 September uitgestel wanneer hy om borgtog kan aansoek doen. Hy het reeds op 11 Augustus in die landdroshof in Polokwane verskyn.